Coordenadas: 40°50′18″N 14°4′30″L﻿ / ﻿40.83833, -14.07500

Vista xeral do Lago Averno.
O **lago Averno** ou **lago do Averno**, é un lago de orixe volcánica xurdido hai 4.000 anos, situado no concello de Pozzuoli, precisamente entre a aldea de Lucrino e o xacemento arqueolóxico de Cumas, na cidade metropolitana de Nápoles, na Campania. 

Está preto do campo volcánico coñecido como Campos Flegreos(*Campi Flegrei*), sendo o segundo en tamaño, despois do Fusaro, ten unha forma aproximadamente circular e mide 2 km de circunferencia e ten unha profundidade máxima de 6 metros.

Durante o século XIX, foi obxecto de estudo en particular polo fenómeno óptico da Fata Morgana.

Etimoloxía
----------

O nome *Avernus* derivaba do grego *άορνος* (sen paxaros). De feito, dise que este significado provén de que as augas do lago exhalaban uns gases determinados que non permitían vivir ás aves. Segundo a relixión grega e despois romana, era o acceso ao "inframundo", o reino do deus Plutón: por este motivo, o inframundo romano (na mitoloxía grega, *Hades)* tamén se chamaba Averno e non por casualidade a mitoloxía o recoñecerá como unha das portas ao inframundo, así como a morada terrestre do anxo caído Lucifer, empregándose o seu nome como sinónimo de inferno.

Historia
--------

### O porto de Agripa

 Lago Averno nunha pintura de 1765
Antes de cumprir os 43 anos esixidos para o cargo, Marco Vipsanio Agrippa foi chamado a Roma por Octaviano para ser nomeado cónsul no 37 a.C. Octaviano sufrira unhas humillantes derrotas navais fronte Sexto Pompeio e precisaba que o seu amigo e home de confianza traballase na estratexia a seguir na guerra. Mentres Sexto Pompeio controlaba as costas italianas, o obxectivo principal de Agripa foi o de atopar un porto seguro para a frota. Durante a súa campaña anterior, Agripa non atopara bases navais en Italia preto de Sicilia mais, con todo, amosou un "gran talento como organizador e construtor" realizando "traballos xigantescos" como a construción dunha base naval en Campania partindo de cero. Para iso, fixo cavar unha canle entre o mar e o lago de Lucrino para formar un porto exterior e outra canle entre o lago Lucrino e o lago Averno para ter un porto interno. O novo complexo portuario chamouse *Portus Iulius*, en honra a Octaviano.

### Época moderna

O lago chegou a ser propiedade dos gobernantes borbónicos de Nápoles quen, en 1750, o cederon a unha familia aristocrática que o vendeu en 1991 á familia Cardillo.

Monumentos e lugares de interese
--------------------------------

Preto do lago atópase o Templo de Apolo, que se identificou coa "entrada ao Inframundo" descrito por Virxilio no libro VI da Eneida, cando Eneas decide entrar no Hades para coñecer a seu pai falecido (*scrupea, abbigliamento lacu nigro nemorumque tenebris;* en galego *incrustadas, protexidas por un lago negro e un bosque escuro*). En realidade, é unha cova escavada na toba volcánica, duns 200 m, probablemente creada para conectar o lago co mar, que, debido ao medio ambiente e ás infiltracións de auga que crearon un regato subterráneo, estivo asociada á Estixia infernal e aos lugares do Caronte. 

Tamén se atopa moi preto, a Cova de Cocceio, un túnel escavado polos romanos con fins militares, que comunicaba o lago con Cumas e que foi mencionada por Estrabón e está datada no 35 a.C. Tiña unha lonxitude dun quilómetro, e unha largura suficiente para que fose empregado durante a Segunda guerra mundial para o movemento de carros de combate. Hoxe xa non se pode visitar por mor dos danos estruturais que se produciron daquela, polo que a cova é insegura.

Fauna
-----

O lago é o fogar dunha comunidade de megullóns, lavancos e outras especies de patos. Nas augas hai varias especies de peixes autóctonos e outros exóticos, como a perca, pero tamén peixes dourados e tartarugas domésticas de auga doce liberadas no lago. Tamén hai serpes, ras e camaróns de auga doce.

Eventos recentes
----------------

No 10 de xullo de 2010, un terreo de 55 hectáreas (0,55 km2) -incluíndo o lago, un restaurante á beira do lago e discoteca- foi incautado pola policía despois de que o propietario fose acusado de ser un líder da do clan dos Casalesi, pertencente á Camorra italiana.

Notas
-----

1. ↑  Annali civili del regno delle Due Sicilie (1834), pp. 38-39
2. ↑  Ruffo 1839, pp. 19-41
3. ↑  Jover, Amina (19 de xaneiro de 2022). "¿POR DÓNDE SE ENTRA AL CENTRO DE LA TIERRA?". *quo.eldiario.es* (en castelán). Consultado o 2 de febreiro de 2022.
4. ↑  Cosme 2005, p. 76
5. 1 2  Cosme 2005, p. 77
6. 1 2  Roddaz 2000, p. 872
7. ↑  Virxilio, *Eneida*, VI,28
8. ↑  Estrabón, *Geographika*, Libro V, cap. 4, parte 5
9. ↑  Kington, Tom (11 de xullo de 2010). "Italian police seize land around Lake Avernus on suspicion of mafia links". *theguardian.com* (en inglés). Consultado o 3 de febreiro de 2022.
10. ↑  Redacción (10 de xullo de 2010 [actualizado 11 de xullo de 2010]). "Sigilli al Lago d'Averno: era in mano ai Casalesi". *corriere.it* (en italiano). Consultado o 2 de febreiro de 2022.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Lago Averno Modificar a ligazón no Wikidata*** |

### Bibliografía

* *Annali civili del regno delle Due Sicilie* (en italiano) **IV**. Nápoles: Tipografia del Real Ministero dell'interno. 1834.
* Cosme, Pierre (2005). *Auguste* (en francés). París: Librairie Académique Perrin. ISBN 9782262018818.
* Roddaz, Jean-Michel (2000). Hinard, François (dir.), ed. *Histoire romaine des origines à Auguste. Tomo I (Des origines à Auguste)* (en francés). París: Fayard. ISBN 978-2213031941.
* Ruffo, Giuseppe (1839). *Atti della Reale Accademia delle Scienze* (en italiano).

### Outros artigos

* Campi Flegrei

|  |  |
| --- | --- |
| Control de autoridades | 
* Wd: Q782896
* WorldCat
* VIAF: 242311183
* EBID: ID
* GeoNames: 3182641
* GND: 4759031-2

 |